
Επίσημο έγγραφο-αίτημα απέστειλε το Σωματείο Ατόμων με Αναπηρίες Ζακύνθου «Οι Ποπολάροι» προς την Περιφέρεια Ιονίων Νήσων και τον Δήμο Ζακύνθου, κρούοντας τον κώδωνα του κινδύνου για την κάλυψη μιας τεράστιας κοινωνικής ανάγκης στο νησί μας. Αντικείμενο της παρέμβασης είναι η άμεση ενεργοποίηση των τοπικών αρχών για την υποβολή πρότασης ίδρυσης Στέγης Υποστηριζόμενης Διαβίωσης (ΣΥΔ) για ΑμεΑ, αξιοποιώντας την ανοιχτή χρηματοδοτική πρόσκληση «ΙΟΝ70» του Ευρωπαϊκού Προγράμματος «Ιόνια Νησιά 2021-2027». 

Η πρόσκληση «ΙΟΝ70», η οποία βρίσκεται σε πλήρη ισχύ, χρηματοδοτεί 100% τη δημιουργία και αναβάθμιση υποδομών πρόνοιας για ευπαθείς ομάδες. Προβλέπει ρητά την αγορά, κατασκευή ή ανακατασκευή κατάλληλων ακινήτων, τον πλήρη εξοπλισμό τους, καθώς και την προμήθεια εξειδικευμένου οχήματος μεταφοράς για τη λειτουργία Στεγών Υποστηριζόμενης Διαβίωσης. 

Ενώ γειτονικά νησιά, όπως η Κεφαλονιά, προχωρούν ήδη στη δημιουργία της δεύτερης δομής τους, η Ζάκυνθος παραμένει χωρίς ούτε μία Στέγη Υποστηριζόμενης Διαβίωσης. Αυτό έχει ως αποτέλεσμα δεκάδες ενήλικα άτομα με αναπηρία (με νοητική υστέρηση, αυτισμό ή κινητικές αναπηρίες) να βρίσκονται σε καθεστώς απόλυτης ανασφάλειας για το μέλλον τους, όταν οι γονείς και οι κηδεμόνες τους δεν θα είναι πλέον στη ζωή ή σε θέση να τα φροντίσουν. 

Με το έγγραφό του, το Σωματείο ζητά από τον Δήμο Ζακύνθου και την Περιφερειακή Ενότητα:

1. Την άμεση εύρεση και παραχώρηση κατάλληλου δημοτικού ή δημόσιου οικοπέδου/κτιρίου που πληροί τις προϋποθέσεις προσβασιμότητας.

2. Τη σύναψη Προγραμματικής Σύμβασης μεταξύ Δήμου, Περιφέρειας και του Σωματείου, ώστε να κατατεθεί ένας ολοκληρωμένος και τεχνικά άρτιος φάκελος στην πρόσκληση ΙΟΝ70.

3. Την πολιτική δέσμευση ότι η κοινωνική πρόνοια και η αποϊδρυματοποίηση των ΑμεΑ στο νησί θα τεθούν σε άμεση προτεραιότητα. 

Με εκτίμηση για το ΔΣ,

Ο Πρόεδρος                                                       Η Γεν. Γραμματέας

Μπενίσης Μάριος                                                 Στεφανοπούλου Ιωάννα
